בס"ד

## פרשת חוקת - משה והסלע – חטא משה במי מריבה

\*\*הסיכום לא עבר הגהה של הרב איתמר

תקציר השיעור-

השבוע נעסוק בפרשת מי מריבה, נתבונן בפרשה ונראה שלא ברור עד הסוף מה הוא החטא הגדול של משה ואהרון שבגינו הם לא זכו להכנס לארץ. נלמד את הפרשנים השונים אך ננסה ללכת בכוון קצת שונה. נראה שישנו דמיון בין הפרשייה שלנו לבין הפרשייה בספר שמות שם מתואר את "מסע מריבה" בשנה הראשונה של בני ישראל במצרים. העם צמא למים וזועק זעקה ספונטנית לה' כדי שידאג להם למים. לעומת זאת הפרשייה שלנו מתרחשת בשנה האחרונה שנת ה40, עם ישראל עומד בדרומה של ארץ ישראל ורואה ארץ זחיחה, ומתאכזב. הוא קיבל הבטחה לארץ עם מעיינות ונחלים וזה לא מה שהוא רואה לנגד עיניו. ולכן הוא בוחר להתלונן תלונה מסודרת ואידאולגית אל מול משה שהארץ שהם נכנסים אליה לא טובה. משה נזקק לתת תשובה שונות לכל אחד מהמקרים, בשמות אכן עליו לדאוג למים לעם שיהיה להם מה לשתות ולכן הוא מכה בצור ודואג שיהיה לעם מים ל40 שנה. לעומת זאת בפרשתנו משה נזקק לפתרון אידאולוגי חינוכי, ללמד את העם על טיבה של הארץ ובמקום זאת הוא בוחר להכות בסלע ולא לדבר אליו, במקום לחנך את העם לבקש ולראות שגם הארץ מסוגלת להוציא להם מים אם יבקשו. ולכן הוא חוטא בחטא דומה גם לחטא המרגלים שגם שם יהושע הוא זה שעונה לטענות של המרגלים ומשה ואהרון שותקים. ולכן ה' בוחר ביהושע להיות זה שינהיג את העם בצורה רוחנית ואידאולגית בכניסה לארץ ישראל.

השבוע נעסוק באחד הפרקים המרתקים בתורה, שפותח שאלה דרמטית על פרשיית מי מריבה. הפרשייה מסתיימת בצורה קשה מאוד לא בגלל עם ישראל, אלא בגלל העונש הקשה שקיבלו משה ואהרון אחרי כל השנים שהנהיגו את העם ובכל זאת לא נכנסו לארץ ישראל.

לכאורה אם קוראים בקריאה מהירה את הפרשייה לא ברור עד הסוף מה היה החטא הגדול שעשו משה ואהרון במי מריבה.   
הפרשנים מנסים לפרש את העונש, ובאמת גם בעל העקדה נתקל באותו קושי-

1**. הרי השולחן והרי הבשר והרי הסכין לפנינו ואין לנו פה לאכול (קידושין מו ע"א) וזה כי מצוות ה' למשה כתובה לפנינו והמעשה אשר עשה לא נעלם מנגד עינינו ומחרון אף ה' ישתומם לבנו. ואין אתנו פירוש ישכך את האוזן בחטא (עקדת יצחק, שער שמונים – ר' יצחק עראמה).**

בעל העקדה אומר שבאמת מדובר בפרשיה סתומה וקשה לתת לה פירוש שיהיה מרצה מספיק.

ישנם בכל זאת עשר הצעות שונות לחטא שחטאו שאותם סוקר האברבנל-

1. רש"י- הכו בסלע במקום לדבר אליו.
2. רשב"ם- משה לא היה בטוח שזה יצליח ופקפק בציווי ה'.
3. רמב"ם- משה כעס "שמעו נא המורים"
4. ראב"ע- "שמעו נא המורים" -האשים את עם ישראל במרידה.
5. ספורנו- לא שרו שירה לאחר הנס.
6. ראב"ע- משה היכה פעמיים ולא פעם אחת.
7. רבינו חננאל- "המן הסלע הזה נוציא לכם מים"- כלל עצמו בנס.
8. ר' יוסף אלבו- לא הגיבו מיד לתלונות העם.
9. ר' שמחה בונים- חשש שמה יתפס כאל שעושה ניסים.
10. אברבנל- משה נענש על חטא המרגלים ואהרון על חטא העגל.

שד"ל מתבטא בצורה קשה על הפירושים השונים שניתנו לחטאי משה ואהרון-

**3. משה רבנו חטא חטא אחד והמפרשים העמיסו עליו שלושה עשר חטאים ויותר, כי כל אחד בדה מלבו עוון חדש... (שד"ל, במדבר כ,יב)**

ור' יצחק מלמד את הזכות-

**2. ראו זה חדש ונפלא שהדבר שהוא מרי ומעילה לדברי זה, עבודה וקידוש השם לדברי זולתו (ר' יצחק עראמה פירוש לפרשה).**

כלומר החטאים של משה ואהרון רק בשבילם נחשבים לחטאים אבל בשביל האדם הפשוט יכולים להחשב כקידוש ה', משום מעלתם הגדולה.

אז מה עושים אם כל הבאלגן שראינו? ניתן לבחור באחד הפירושים או אולי להציע פרוש נוסף משלנו. ננסה לראות את הדברים מנקודת מבט קצת שונה ואולי יתבארו הדברים ונגלה תשובות לשאלות.

כדי שנוכל להתחיל את הבירור שלנו, נשים לב למיקום הכרונולוגי בו אנו נמצאים. אנחנו "קפצנו" 38 שנים קדימה מאז הפרשה הקודמת. כלומר עד לחטא קורח ועדתו כל הסיפורים בספר במדבר מתרחשים בשנה השניה לצאת בני ישראל ממצרים, ועל פי רוב הפרשנים אנחנו נמצאים עכשיו בדילוג של 38 שנה קדימה בשנים שעם ישראל היה במדבר ואין שם דיבור אלוקי או תיאור של מה קרה שם.

הפרשה נפתחת בפרשיית פרה אדומה שאנחנו עוד צריכים לברר למה היא פרשיית מעבר, ומיד לאחריה אנחנו מגיעים לפרשייה שלנו שנפתחת "בחודש הראשון". לא ברור לגמרי מהו אותו חודש ומתי הוא קורה. לאחר הפרשיה שלנו מתואר מות הארון בחודש החמישי באחד לחודש, ולאחר מכן משה מת בחודש השנים עשר הוא חודש אדר. בעצם אנחנו מדברים על השנה האחרונה במדבר לאחר שכל דור המדבר מת, ומגיעים לשלב הפרידה מההנהגה- מרים, אהרון ומשה.

סג"ל מציע הצעה שונה-

**6. השתתפו עדיין, בשני מעשים אלו מיוצאי מצרים, וכך באמת אנו שומעים עדיין בשני מעשים אלו את התלונה הישנה של יוצאי מצרים 'למה העליתנו ממצרים' (מ"צ סגל, מסורת וביקורת, עמ' 77)**

כלומר על פי סג"ל כל הסיפורים בפרשה נושאים עדיין אופי של דור המדבר, ולכן הם קוראים קודם השנה האחרונה אלא דווקא בשנים הראשונות. אנחנו דווקא ננסה להציע הצעה שונה שכמו שראינו עם ישראל ככל הנראה נמצא בשנה האחרונה בגבול ארץ נושבת, ערב הכניסה לארץ. כלומר לפי ההצעה שלנו בכלל אומרת שהסיפורים צריכים להיות באופי של השנה האחרונה. הגמרא בתענית מקשרת בין מות מרים לבין התיאור של הפסקת המים מיד לאחר מכן-

**7. רבי יוסי ברבי יהודה אומר שלשה פרנסים טובים עמדו לישראל אלו הן משה ואהרן ומרים ושלש מתנות טובות ניתנו על ידם ואלו הן באר וענן ומן באר בזכות מרים עמוד ענן בזכות אהרן מן בזכות משה מתה מרים נסתלק הבאר שנאמר ותמת שם מרים וכתיב בתריה ולא היה מים לעדה וחזרה בזכות שניהן מת (תענית ט ע"א)**

חז"ל מפרשים שהבאר הייתה קיימת כל עוד מרים הייתה וברגע שמתה גם הבאר נעלמה ולא היו מים.

ננסה לראות אולי יש אפשרות נוספת, אם נקשר בים הפרשייה שלנו "מי מריבה" לבין הפרשייה בשמות "מסע ומריבה".

בספר שמות יש פרשיה דומה, העם צמא למים וצועק למשה, משה שואל מה הוא צריך לעשות וה' מצווה להכות בצור ולהוציא מים וככה נפתרת הבעיה. עד כדי כך יש דמיון בין הסיפורים שפרשנים רצו להציע שזו הייתה הטעות של משה, שחשב שצריך להכות כמו בצור ולא לדבר.

ר' יוסף בכור שור מפרש פירוש נועז-

**8. קח את המטה. להכות בסלע, לפי הנראה לי זהו מעשה שבויהי בשלח דכתיב ביה "והכית בצור ויצאו", אלא שלשם מספר איך פירנס הקב"ה את ישראל במן ושליו ומים במדבר, ואחר כך כתב כל אחד במקומו. ותדע שאחד הוא זה המעשה ואותו, דהתם כתיב "ויקרא שם המקום מסה ומריבה"... (ר' יוסף בכור שור, במדבר כ,ח)**

הבכור שור אומר שבכלל מדובר באותו אירוע ממש! עד כדי כך הדמיון קיים בעיניו.

אנחנו כאמור לא נלך בדרך זו, ונבין ששמות זה בשנה הראשונה לצאת ישראל ממצרים ואנחנו נמצאים בשנה ה40. אבל בכל זאת צריך להבין מה התרחש פתאום שעם ישראל נותר ללא מים, וכדי להבין זאת נשווה בין הפרשיות הללו ונראה מה ההבדלים ביניהם ומתוך כך ננסה ללמוד.

|  |  |  |
| --- | --- | --- |
|  | **מסה ומריבה** | **מי מריבה** |
| 1 | אין מים לשתות | ולא היה מים |
| 2 | העם | העדה |
| 3 |  | היקהלות על משה ואהרן |
| 4 | ויאמרו | ויאמרו לאמור |
| 5 | תנו לנו מים ונשתה | "למה הבאתם את קהל ד' אל המדבר הזה למות שם אנחנו ובעירנו" |
| 6 | משה: מה תריבון עמדי מה תנסון את ד' |  |
| 7 | ויצמא שם העם למים |  |
| 8 | למה זה העליתנו ממצרים להמית אתי ואת בני ואת מקני בצמא | ולמה העליתונו ממצרים להביא אותנו אל המקום הרע הזה לא מקום זרע ותאנה וגפן ורמון ומים אין לשתות |
| 9 | ויצעק משה אל ד' לאמר, מה אעשה לעם הזה עוד מעט וסקלני | ויבא משה ואהרן מפני הקהל אל פתח אהל מועד ויפלו על פניהם וירא כבוד ד' אליהם |
| 10 | ויאמר ד' אל משה | וידבר ה' אל משה לאמר |
| 11 | עבר לפני העם וקח אתך מזקני ישראל | והקהל את העדה |
| 12 | ומטך אשר הכית בו את היאור קח בידך והלכת | קח את המטה |
| 13 | הנני עמד לפניך שם על הצור בחורב |  |
| 14 | והכית בצור | ודברתם אל הסלע לעיניהם |
| 15 | ויצאו ממנו מים | ונתן מימיו והוצאת להם מים מן הסלע והשקית את העדה |
| 16 | ושתה העם | והשקית את העדה ואת בעירם |
| 17 | ויעש כן משה לעיני זקני ישראל | ויקח משה את המטה מלפני ה' כאשר צוהו |
| 18 |  | ויקהילו משה ואהרן את הקהל אל פני הסלע  ויאמר להם שמעו נא המרים המן הסלע הזה נוציא לכם מים  וירם משה את ידו ויך את הסלע במטהו פעמים  ויצאו מים רבים ותשת העדה ובעירם |
| 19 |  | ויאמר ד' אל משה ואל אהרן יען לא האמנתם בי להקדישני לעיני בני ישראל לכן לא תביאו את הקהל הזה אל הארץ אשר נתתי להם |
| 20 | ויקרא שם המקום מסה ומריבה | המה מי מריבה |
| 21 | על ריב בני ישראל ועל נסתם את ד' לאמר היש ד' בקרבנו אם אין | אשר רבו בני ישראל את ד' ויקדש בם |

את ההבדלים השונים ניתן לראות מתוך הטבלה. נראה שישנה הבחנה עקרונית בין הסיפורים, הבקשת מים של עם ישראל בשנה הראשונה נראית כזעקה ספונטנית של עם שזקוק למים לשתות. לעומת זאת אצלנו בבמדבר הזעקה היא שונה, לא מדובר בזעקה מתוך צמאון, אלא מתוך התבוננות במרחב שבו הם חיים והבנה שזה מרחב שבו לא יהיה מים. כלומר עם ישראל נמצא בקדש בדרום הארץ, מסתכלים על הארץ המובטחת שלהם ומתאכזבים. הם ציפו לארץ זבת חלב ודבש שמלאה במעיינות ונחלים והם רואים לפניהם אזור צחיח של הארץ בשונה מההבטחה לה הם ציפו. אם הארץ אליה הם מגיעים היא כמו המדבר ששם ה' דאג להם למים, אז איך הם יסתדרו בלי המים של ה' אם אין מים בארץ.

את ההבחנה הזאת אפשר לראות בין ההבדלים השונים בפרשיות. בספר שמות "אין מים לשתות", "תנו לנו מים ונשתה" "ויצמא שם העם למים". לעומת זאת בספר במדבר "ולא היה מים" "למה הבאתם את קהל ה' אל המדבר הזה..."- בעצם במקום קריאה ספונטנית מתוך צמא למים אצלנו נראה שהעם קורא למים ממקום שונה, מתוך מבט אל המדבר והשממה והאכזבה שהם חווים.

"ויאמרו" אל מול "ויאמרו לאמר"- ספונטניות אל מול תלונה מסודרת. התלונה היא יותר רשמית של העדה כלפי משה ואהרון וההנהגה, ולא של כל העם כלפי משה.

יש הבדל מהותי בין התלונות, בין התלונה הספונטנית והמוצדקת בספר שמות מתוך צמא למים. אל מול התלונה המסודרת בבמדבר על הארץ שהם מתסכלים עליה ומתאכזבים שאין בה את המים שהובטחו להם, "למה העליתונו ממצרים להביא אותנו אל המקום הרע הזה".

על פי ההבחנה המהותית הזאת אנחנו יכולים לנסות ולהבין עכשיו את התשובה השונה לכל אחד מהתלונות הללו. בספר שמות משה עונה "מה תריבון עמדי מה תנסון את ה'" כלומר הוא בעצם אומר לעם שלא ידאגו, ה' ידאג לכל צרכם, ובאמת הפתרון גם הוא להביא להם מים.

לעומת זאת בפרשה שלנו, ודאי שאם יוציאו לעם מים מן הסלע זה לא יפתור את הבעיה. שהרי העם לא צמא למים אלא הוא דואג מהמציאות שבארץ שהוא רואה מול עיניו ששם אין מים. כלומר הפתרון לא צריך להיות פונקציונלי אלא פתרון חינוכי לומר לעם שהארץ היא ארץ טובה.

ובאמת אנחנו יכולים לראות את השוני במעמדות, האם רק הזקנים של העם נמצאים כמו בשמות כי זה מעמד רשמי, או שכל העם נמצאים כמו בבמדבר כי זה מעמד חינוכי יותר. כמו גם ההבדל בין המיקום הגבוה במעמד בשמות לבין מקום שכולם רואים בספר במדבר.

"צור" זה מקום גבוה ששם יושב הקב"ה לעומת "סלע" שנמצא באדמה אפשר אפילו לאמר אדמת ארץ ישראל. ה' מצווה לדבר עם הסלע וככה הוא ייתן את מימו, כלומר הוא רוצה ללמד את העם שהאדמה של הארץ יכולה להוציא מים בתנאי שהם ידברו אליה.

המים יוצאים מהצור למעלה בהר סיני ומשקים את עם ישראל, הקב"ה פתח להם "ברז" שיוצר להם נחל שאולי הוא הנחל שנתן להם מים ודאג להם כל ה40 שנה. ככה הם חוו את הדאגה של ה' לצמא שלהם. לעומת זאת עכשיו בשנת ה40 הפתרון הוא לא לתת מים לשתייה אלא לחנך את העם וללמד אותם שגם האדמה של הארץ יכולה להוציא להם מים אם ידברו איתם. את זה משה לא עושה, הוא לא מעניק להם את הפתרון הנצרך, במקום ללמד אותם זאת במעמד הוא מכה בסלע באותה צורה של פתרון ב"צור" שהוא באמת נותן מים לעם אבל לא נותן להם את ההבנה הנצרכת.

נראה אולי שאותו סיפור גם קרה בחטא המרגלים שגם שם היה צריך להגיד לעם ולמרגלים שהארץ היא ארץ טובה וזבת חלב, ובמקום שמשה ואהרון יעשו את הנאום יהושע וכלב עושים אותו. וגם אצלנו הם לא מתמודדים עם הטענות האידאולגיות של העם, אלא הם מתמודדים איתו בצורה של המדבר. ולכן אפשר לומר שמי מריבה בכלל דומה יותר לחטא המרגלים!

ובאמת בספר דברים באופן לכאורה מפתיע משה אומר שהוא לא נכנס לארץ בגלל חטא המרגלים ולא מי מריבה! אפשר לומר שבאמת העונש של ה' למשה ואהרון "יען לא האמנתם" מדבר גם על מי מריבה וגם על חטא המרגלים שבשניהם משה ואהרון לא מתייצבים מול הטיעון האידאולוגי של עם ישראל שלא רוצים להכנס לארץ.

אפשר לתת הרבה הסברים לסיבה של החטא, ועל האופי של ההנהגה של משה ואהרון. אבל בסופו של דבר צריך שיהיה מנהיג רוחני ואידאולוגי שייקח את העם לארץ ישראל ולכן יהושוע הוא זה שמכניס אותם.

משה מצווה להעביר את המנהיגות שלו ולוותר על הפירות שעבד עליהם במשך 40 שנה. והוא בוחר לעשות זאת בצורה הכי טובה שהוא יכול ומעביר את ההנהגה הלאה אל יהושע על "מגש של כסף" לעיני כל העם.

שבת שלום!